कंबोडिया में सात मंजिला बिल्डिंग गिरने से मरने वालो की संख्या 17 पहुंची  
शनिवार को हुआ हादसा
4 लोग पुलिस हिरासत में 
राहत कार्य अब भी जारी
कंबोडिया में निर्माणाधीन सात मंजिला इमारत गिरने की घटना में मरने वालों की संख्या बढ़कर 17 हो गई है.  अधिकारियों ने रविवार को यह जानकारी दी. इस इमारत का निर्माण चीन की कंपनी करा रही थी. घटना दक्षिण पश्चिमी कम्बोडिया के तटवर्ती सिहानुकविले कस्बे के कसीनो-रिसॉर्ट में शनिवार को हुई थी. इस संबंध में चीनी इमारत के मालिक, निर्माण कंपनी के प्रमुख और ठेकेदार समेत चार लोगों को हिरासत में लिया गया है. 
सात मंजिला इमारत के निर्माण का काम लगभग पूरा हो गया था. इमारत के मलबे में अब भी दर्जनों लोगों के फंसे होने की आशंका है. एक बयान में प्रीह सिहानुक प्रांतीय अधिकारियों ने जानकारी दी है कि दुर्घटना में 17 लोगों की मौत हो गई और 24 लोग घायल हैं. इससे पहले सूचना मंत्री खेउ कान्हिथ ने एक फेसबुक पोस्ट में करीब 30 लोगों  के मलबे में फंसे होने की आशंका जताई थी.